### NN 142/2023 (29.11.2023.), Odluka Ustavnog suda Republike Hrvatske broj: U-IIIA-1183/2023 od 18. listopada 2023.

USTAVNI SUD REPUBLIKE HRVATSKE

1948

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, odlučujući o ustavnoj tužbi koju je podnio Josip Giljanović iz Splita, na sjednici održanoj 18. listopada 2023. jednoglasno je donio

ODLUKU

I. Ustavna tužba se usvaja.

II. Općinski sud u Splitu dužan je u najkraćem mogućem roku, ali ne duljem od pet (5) dana, računajući od prvog idućeg dana nakon objave ove odluke u »Narodnim novinama«, poduzeti radnje o žalbi podnositelja od 20. lipnja 2023. izjavljenoj protiv presude tog suda broj: P-1489/2020 od 2. lipnja 2023. i dužan je u najkraćem mogućem roku, ali ne duljem od pet (5) dana, izraditi dostavnu naredbu te ju pisarnici tog suda dostaviti kako bi se bez odgađanja u sustavu eSpis označilo slanje spisa po žalbi na viši sud.

III. Nakon što je u sustavu eSpis označeno slanje spisa po žalbi na viši sud, Općinski sud u Splitu dužan je bez odlaganja poslati papirnati spis na odabrani županijski sud.

IV. Istovremeno sa slanjem papirnatog spisa, Općinski sud u Splitu dužan je odabranom županijskom sudu dostaviti i odluku Ustavnog suda broj: U-IIIA-1183/2023 od 18. listopada 2023., kako bi isti mogao postupiti po nalogu Ustavnog suda iz točke V. izreke ove odluke.

V. Odabrani županijski sud dužan je donijeti odluku o žalbi podnositelja od 20. lipnja 2023. u najkraćem mogućem roku, ali ne duljem od šest (6) mjeseci, računajući od prvog idućeg dana nakon što mu Općinski sud u Splitu dostavi papirnati spis tog suda broj: P-1489/2020.

VI. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Josipu Giljanoviću iz Splita, Put Skalica 35, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 756.51 eura.

VII. Naknada iz točke VI. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

VIII. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Josip Giljanović iz Splita (u daljnjem tekstu: podnositelj) podnio je 4. ožujka 2023. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) smatrajući da mu je zbog dugotrajnosti postupka koji se vodi pred Općinskim sudom u Splitu (u daljnjem tekstu: prvostupanjski sud) pod brojem P-1489/2020 povrijeđeno ustavno pravo na donošenje odluke u razumnom roku zajamčeno člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.).

2. Za potrebe ustavnosudskog postupka, na temelju članka 69. alineje 3. Ustavnog zakona pribavljena je preslika spisa prvostupanjskog suda.

II. PREGLED RADNJI U POSTUPKU

3. Parnični postupak pred prvostupanjskim sudom pokrenut je 15. svibnja 2020. tužbom podnositelja protiv tuženika, H. T. d. d., radi isplate.

Prvostupanjski sud je 16. srpnja 2020. tuženiku dostavio tužbu na odgovor.

Tuženik je podnio odgovor na tužbu 30. srpnja 2020.

Pripremno ročište održano je 28. veljače 2023. te je na njemu zaključena rasprava, a donošenje presude je zakazano za 2. lipnja 2023.

Predsjednik suda dopisom broj: Su-Gzp I-31/2023-2 od 8. ožujka 2023. pozvao je uredujućeg suca da se očituje o poduzetim radnjama u postupku povodom podnositeljevog zahtjeva za zaštitu prava na suđenje u razumnom roku, kojeg je zaprimio 6. ožujka 2023.

Uredujući sudac očitovao se o poduzetim radnjama podneskom od 9. ožujka 2023. U odgovoru je navedeno da je tužba podnesena 15. svibnja 2020., a tom je sucu predmet ustupljen u rad 31. kolovoza 2021.

Rješenjem broj: Su-Gzp I-31/2023 od 17. ožujka 2023. predsjednik suda odbio je zahtjev podnositelja za zaštitu prava na suđenje u razumnom roku, s obzirom na to da se u tom trenutku postupak vodio dvije (2) godine i deset (10) mjeseci te u trenutku odlučivanja o zahtjevu još nije došlo do prekoračenja razumnog roka.

Ročište na kojem je donesena presuda održano je 2. lipnja 2023. Obje stranke zaprimile su presudu 2. lipnja 2023. putem oglasne ploče suda.

Podnositelj je na prvostupanjsku presudu podnio žalbu 20. lipnja 2023.

Na dan donošenja ove ustavnosudske odluke predmet još uvijek nije proslijeđen na odabrani županijski sud.

III. MJERODAVNO PRAVO

4. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09.).

U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakon o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom »Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.),

– Zakonom o izmjenama i dopunama Zakona o sudovima (»Narodne novine« broj 82/15.),

– Uredbom o dopuni Zakona o sudovima (»Narodne novine« broj 82/16.) i

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. – 70.) nisu mijenjane.

5. Pregled pravnih sredstava za zaštitu prava na suđenje u razumnom roku od 2002. do 2013. godine (stupanja na snagu ZoSuda/13) Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

6. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

6.1. U konkretnom slučaju podnositelj je koristio pravno sredstvo koje mu je bilo na raspolaganju na temelju ZoSuda/13. Podnositelj je podnio zahtjev za zaštitu prava na suđenje u razumnom roku, kojega je Ured predsjednika prvostupanjskog suda zaprimio 6. ožujka 2023.

6.2. Njegov zahtjev za zaštitu prava na suđenje u razumnom roku je rješenjem broj: Su-Gzp I-31/2023 od 17. ožujka 2023. odbijen kao neosnovan.

7. Budući da je podnositelj koristio pravno sredstvo koje mu je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i nadležnih sudova, te važnost predmeta postupka za podnositelja.

1) Duljina sudskog postupka

9. Sudski postupak pokrenut je tužbom podnositelja od 15. svibnja 2020. radi isplate.

9.1. Tijek postupka opisan je u točki 3. obrazloženja ove odluke. U trenutku odlučivanja o ustavnoj tužbi podnositelja predmet je bio u fazi poduzimanja odgovarajućih radnji u povodu žalbe koju je podnositelj izjavio protiv prvostupanjske odluke.

10. Ustavni sud utvrđuje da je postupak u razmatranom razdoblju, od 15. svibnja 2020. do 18. listopada 2023. (dana donošenja odluke Ustavnog suda), trajao ukupno tri (3) godine, pet (5) mjeseci i tri (3) dana.

2) Složenost sudskog predmeta

11. Ustavni sud utvrđuje da u postupku nema elemenata složenosti.

3) Postupanje nadležnih sudova

12. Ustavni sud utvrđuje da je u radu prvostupanjskog suda bilo jedno neopravdano dulje razdoblje neaktivnosti, u periodu od zaprimanja tužbe do održavanja pripremnog ročišta (više od dvije i pol godine). Predmet je ukupno pred prvostupanjskim sudom bio na odlučivanju duže od tri (3) godine.

U trenutku odlučivanja o ustavnoj tužbi predmet se, iako je prvostupanjski sud donio odluku o meritumu spora, i dalje nalazio pred sudom prvog stupnja zbog poduzimanja radnji u povodu žalbe podnositelja.

4) Ponašanje podnositelja ustavne tužbe

13. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

14. Ustavni sud utvrđuje da se parnični postupak u razmatranom razdoblju vodio preko tri (3) godine, te da u trenutku odlučivanja o ustavnoj tužbi podnositelja postupak još uvijek nije okončan.

Imajući u vidu ukupno trajanje parničnog postupka, a posebno razdoblja neaktivnosti suda, kao i izrazitu neučinkovitost prvostupanjskog suda u vođenju postupka, te činjenicu da nije riječ o složenoj pravnoj stvari, Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

15. Utvrdivši da je ustavna tužba osnovana, u smislu članka 63. stavaka 1. i 3. Ustavnog zakona donesena je odluka kao u točkama I., II., III., V., VI. i VII. izreke.

15.1. Na temelju članka 31. stavka 5. Ustavnog zakona odlučeno je kao u točki IV. izreke.

15.2. Objava ove odluke (točka VIII. izreke) temelji se na članku 29. Ustavnog zakona.

Ustavni sud utvrdio je visinu naknade zbog povrede ustavnog prava na suđenje u razumnom roku uzimajući u obzir okolnosti konkretnog slučaja, uz istodobno uvažavanje ukupnih gospodarskih i socijalnih prilika u Republici Hrvatskoj.

Broj: U-IIIA-1183/2023
 Zagreb, 18. listopada 2023.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.